Չավուշօղլուն կոչ է արել հույներին դադարել երազել
Թուրքիայի արտգործնախարար Մևլութ Չավուշօղլուն կոչ է արել Կիպրոսի հույներին հույս չունենալ, որ թուրքական 35 հազարանոց զորամիավորումը երբևէ կլքի կղզին:
«Դա իրենց երազանքն է: Նրանք պետք է սթափվեն և դադարեն երազել»,- հայտարարել է Թուրքիայի արտգործնախարար Մևլութ Չավուշօղլուն շվեյցարական Քրանս-Մոնտանայում ընթացող ՄԱԿ-ի միջնորդած բանակցությունների ընթացքում: Ըստ Չավուշօղլու, այս բանակցությունները Կիպրոսի հակամարտության կարգավորման վերջին փորձն են: «Մենք չենք պատրաստվում հավերժ բանակցել այս խնդրի շուրջ: Այն պետք է ավարտվի: Եթե խնդիրը պետք է կարգավորվի, դա տեղի կունենա: Եթե ոչ, ապա բանակցությունների ձևաչափը պետք է փոխել: Մենք կբանակցենք ուրիշ հարցերի շուրջ: Սա սկիզբն է, ուստի դեռևս անհրաժեշտություն չկա քննարկելու այլընտրանքային ծրագրեր: Պետք է կենտրոնանալ այս բանակցությունների միջոցով խնդրի կարգավորմանը հասնելու վրա»,- հայտարարել է Չավուշօղլուն։ Հունաստանի արտգործնախարար Նիկոս Կոտզիասը արձագանքել է, որ թուրքական կողմի այդ դիրքորոշումը նորություն չէ: Կիպրոսի հույները պահանջում են, որ Թուրքիան դուրս բերի իր զորամիավորումները Կիպրոսից: Այս պահանջը կղզու վերամիավորման հիմնական խոչընդոտներից է: Կիպրոսի թուրքերը ցանկանում են, որ թուրքական զորքերը չհեռանան կղզուց, իրենց անվտանգության նկատառումներից ելնելով, սակայն հունական կողմը պնդում է, որ թուրքական զորքերի ներկայությունը սպառնալիք է կղզու կայունությանը: Թուրքիայի բանակը ներխուժել է Կիպրոս 1974 թվականին, այն բանից հետո, երբ Նիկոսիայում տեղի ունեցավ պետական հեղաշրջում, որի նպատակն էր միավորելու կղզին Հունաստանի հետ: Այդ ժամանակներից ի վեր կղզին բաժանված է թուրքական և հունական հատվածների, որոնց բաժանում են ՄԱԿ-ի խաղաղապահ ուժերը: Թուրքական Հյուսիսային Կիպրոսի պետականությունը ճանաչել է միայն Թուրքիան: